FI Euroopan unionin virallinen lehti L 336/29

KOMISSION DIREKTIIVI 2009/159/EU,

annettu 16 päivänä joulukuuta 2009,

kosmeettisia valmisteita koskevan neuvoston direktiivin 76/768/ETY liitteen III muuttamisesta sen mukauttamiseksi tekniikan kehitykseen

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,

ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 8 artiklan 2 kohdan,

on kuullut kuluttajien turvallisuutta käsittelevää tiedekomiteaa,

sekä katsoo seuraavaa:

(1) Jäsenvaltiot ja sidosryhmät sopivat hiusväriaineiden turvallisuuden arviointia koskevan strategian mukaisesti, että olisi asianmukaista toimittaa 31 päivään joulukuuta 2007 mennessä kuluttajien turvallisuutta käsittelevälle tiedekomitealle, jäljempänä ’tiedekomitea’, tieteelliset tiedot hapettavien hiusväriaineiden hiuspohjaan muodostamista reaktiotuotteista sekä niiden turvallisuudesta kuluttajille.

(2) Nykyisin on 31 hiusväriainetta, joiden käyttö kosmeettisissa valmisteissa on väliaikaisesti sallittua 31 päivään joulukuuta 2009 direktiivin 76/768/ETY liitteessä III olevassa 2 osassa säädettyjen rajoitusten ja edellytysten mukaisesti. Kosmetiikka-ala toimitti hapettavien hiusväriaineiden muodostamien reaktiotuotteiden turvallisuutta käsittelevät vaaditut tieteelliset tiedot tiedekomitealle ennen 31 päiväksi joulukuuta 2007 asetettua määräaikaa.

(3) Tiedekomitea arvioi toimitetut turvallisuutta koskevat tiedot. Tammikuussa 2009 antamassaan lausunnossa tiedekomitea totesi, että se ei pysty tekemään lopullista arviointia hapettavien hiusvärien reaktiotuotteiden aiheuttamasta riskistä, sillä alan toimittama aineisto on puutteellinen. Kosmetiikkateollisuus toimitti puuttuvat tiedot vuoden 2009 syyskuun loppuun mennessä.

(4) Toimitettujen lisätietojen riskinarviointia sekä reaktiotuotteiden turvallisuutta koskevaa tiedekomitean lopullista lausuntoa varten tarvitaan edellä esitettyjen seikkojen vuoksi vielä lisäaikaa niin, että liitteessä III olevassa 2 osassa luetelluille aineille asetettu väliaikainen määräaika eli 31 päivä joulukuuta 2009 ylittyy.

(5) Tämän vuoksi liitteessä III olevassa 2 osassa lueteltujen 31 hiusväriaineen sääntely voidaan viimeistellä niiden reaktiotuotteita käsittelevän riskinarvioinnin perusteella ja saattaa osaksi jäsenvaltioiden lainsäädäntöä vasta väliaikaisen määräajan jälkeen. Näin ollen niiden väliaikaista käyttöä kosmeettisissa valmisteissa liitteessä III olevassa 2 osassa säädettyjen nykyisten rajoitusten ja edellytysten mukaisesti olisi jatkettava. Uudeksi jatketuksi määräajaksi asetettavaa 31 päivää joulukuuta 2010 pidetään riittävänä, jotta kyseisten aineiden sääntely voidaan viimeistellä.

(6) Sen vuoksi direktiiviä 76/768/ETY olisi muutettava.

(7) Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Direktiivin 76/768/ETY muuttaminen

Korvataan direktiivin 76/768/ETY liitteessä III olevan 2 osan viitenumerojen 3, 4, 5, 6, 10, 11, 12, 16, 19, 20, 21, 22, 25, 26, 27, 29, 31, 32, 33, 34, 35, 36, 37, 38, 39, 44, 48, 49, 50, 55 ja 56 kohdalta sarakkeessa g oleva päivämäärä ”31.12.2009” päivämäärällä ”31.12.2010”.

2 artikla

Saattaminen osaksi kansallista lainsäädäntöä

1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2009. Niiden on viipymättä toimitettava komissiolle kirjallisina nämä säännökset.

Niiden on sovellettava näitä säännöksiä 1 päivästä tammikuuta 2010.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Voimaantulo

Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

4 artikla

Osoitus

Tämä direktiivi on osoitettu kaikille jäsenvaltioille.

Tehty Brysselissä 16 päivänä joulukuuta 2009. Komission puolesta José Manuel BARROSO Puheenjohtaja

(1) EYVL L 262, 27.9.1976, s. 169.